b'\n_START_ARTICLE_\nAnton Kos (pravnik)\n_START_SECTION_\n\xc5\xbdivljenjepis\n_START_PARAGRAPH_\nAnton Kos je ljudsko \xc5\xa1olo obiskoval v Roga\xc5\xa1ki Slatini in eno leto zaradi nem\xc5\xa1\xc4\x8dine v Slovenski Bistrici, ni\xc5\xbejo gimnazijo v Celju (1852\xe2\x80\x931856), nato jeseni 1856 od\xc5\xa1el v Zagreb, kjer je ponavljal 4. razred in dokon\xc4\x8dal 5. (1857\xe2\x80\x931858), 6. razred je obiskoval v Trstu, 7. razred v Zagrebu (do aprila 1860), ko je od\xc5\xa1el v Vara\xc5\xbedin, kjer je 1861 kon\xc4\x8dal gimazijo. V \xc5\xa1olskem letu 1861\xe2\x80\x931862 je bil v mariborskem bogoslovju, nato je od\xc5\xa1el \xc5\xa1tudiral pravo v Zagreb (1862\xe2\x80\x931865) ter po dr\xc5\xbeavnem izpitu postal avgusta 1865 pravni praktikant v Zagrebu, novembra 1865 sodni pripravnik (avskultant) v Po\xc5\xbeegi, bil oktobra 1867 odpu\xc5\xa1\xc4\x8den ravno v \xc4\x8dasu, ko je v Zagrebu zagovarjal sodni izpit. Leta 1870 je bil rehabilitiran in imenovan za sodnega pristava pri banskem sodi\xc5\xa1\xc4\x8du v Zagrebu, septembra 1871 za tajni\xc5\xa1kega pristava in septembra 1875 za tajnika banskega sodi\xc5\xa1\xc4\x8da; od 1885 do upokojitve leta 1899 je slu\xc5\xbeboval kot sodni svetnik v Po\xc5\xbeegi.\n_START_SECTION_\nDelo\n_START_PARAGRAPH_\nOdlo\xc4\x8dnega narodnega mi\xc5\xa1ljenja se je Kos navzel \xc5\xbee v Celju, kjer je nanj vplival opat Vodu\xc5\xa1ek; v poznej\xc5\xa1ih dija\xc5\xa1kih letih se je \xc5\xbeivahno dopisoval z dijaki skoraj vseh slovenskih gimnazij in jih spodbujal za narodno delo. Kot zagreb\xc5\xa1ki gimnazijec je za\xc4\x8del v Novicah priob\xc4\x8devati narodne pripovedke, pravljice, etnografske \xc4\x8dlanke (1857: Kak\xc5\xa1ne ima vrag parklje?, O\xc4\x8detova kletev, Pripovedke o celjskem grofu Ulrihu in teharskem kmetu, Dona\xc4\x8dka gora poleg Rogatca, \xe2\x80\x931858: Lipa, Zvit kova\xc4\x8d, Tat, da malo takih, Roga\xc5\xa1ka Slatina na \xc5\xa0tajerskem), zlasti pa je z dopisi iz Zagreba in Trsta v Novicah in Slovenskem glasniku (1858\xe2\x80\x931859) obve\xc5\xa1\xc4\x8dal javnost o literarnih novostih in prosvetnih razmerah; sestavljal je za Cegnarjem bibliografski pregled slovenskega slovstva za obdobje od 1859 do 1865. Na tr\xc5\xbea\xc5\xa1ki gimnaziji je osnoval rokopisni dija\xc5\xa1ki listZora jadransk (1859). V \xc4\x8crticah iz dnevnika I\xe2\x80\x93V (Novice, 1859) je razpravljal o prijateljstvu in rodoljubju, opisal izlet v \xc5\xa0kedenj pri Trstu, primerjal slovensko pratiko s hrva\xc5\xa1kim \xc5\xa0o\xc5\xa1tarje, poro\xc4\x8dal o proslavi 100 letnice mariborske gimnazije.'